SIRT -esitutkimus ja SIR -hoito

Sinulle on varattu aika maksan SIRT -esitutkimukseen ja SIR – hoitoon (Selective Internal Radiation Therapy). SIR -hoito eli SIRT tarkoittaa suonensisäistä maksakasvaimen hoitoa radioaktiivisella lääkkeellä. Maksavaltimon haaroihin viedään katetrin avulla radioaktiivisesti säteileviä rakeita, jotka tuhoavat kasvaimen. Toimenpiteessä käy­tetään röntgensäteilyä ja jodivarjoainetta sekä radioaktiivista lääkettä isotooppitutkimukseen.

Esitutkimus (verisuoni- ja isotooppitutkimus sekä maksasuonten sulku) tehdään noin kaksi viikkoa ennen varsinaista hoitoa. Ylävatsan magneettitutkimus tehdään noin kuukausi ennen esitutkimusta.

Esitutkimukseen ja toimenpiteeseen valmistautuminen

Sinulta otetaan verikoe vuototaipumuksen sekä munuaisten ja maksan toiminnan määrittämiseksi joko omassa terveyskeskuksessa tai OYS:ssa. Verikokeisiin liittyvä ohjeistus on ajanvarauskirjeessä.

Ole hyvä ja ota yhteyttä toimenpideajan antaneeseen yksikköön mahdollisimman pian, mikäli käytät veren hyytymiseen vaikuttavia lääkkeitä, eikä näiden lääkkeiden tauottamisesta ole sovittu. Ota yhteyttä myös, jos sinulla on puudutusaine-, varjo-/tehosteaineyliherkkyys tai olet raskaana. SIRT esitutkimusta ja SIR -hoitoa ei tehdä raskaana oleville.

Ole syömättä, juomatta ja tupakoimatta kuusi (6) tuntia ennen toimenpidettä. Säännölliseen käyttöön määrätyt lääkkeet voit ottaa toimenpideaamuna pienen vesimäärän kanssa, paitsi nesteenpoistolääkkeitä ja tablettidiabeteslääkkeitä. Mikälisinulla oninsuliinihoitoinen diabetes,ota yhteyttä lähettävän poliklinikan tai vuodeosaston henkilökuntaan tarkempien valmisteluohjeiden saamseksi.

Esitutkimus ja hoitotoimenpide

Röntgenhoitajat valmistelevat sinut toimenpiteeseen ja seuraavat vointiasi koko toimenpiteen ajan. Toimenpidettä edeltävästi sinulle laitetaan laskimokanyyli käsivarren laskimoon mahdollista neteytystä ja lääkitystä varten. Valmistelu mukaan lukien toimenpide kestää noin 2-3 tuntia.

Esitutkimuksen suorittaminen

Röntgenlääkäri puuduttaa nivustaipeen ihon ja vie katetrin nivusvaltimon kautta maksavaltimoihin kuvausta varten. Kuvauksen jälkeen osa maksan valtimoverisuonista suljetaan eli embolisoidaan suonensisäisäisesti, minkä tarkoituksena on estää varsinaisessa SIR –hoidossa annettavan radioaktiivisen hoitoannoksen kulkeutuminen maksan ulkopuolelle. Heti embolisaation jälkeen ruiskutetaan radioaktiivista lääkettä (99mTc-MAA) isotooppiosastolla tehtävää gammakuvausta varten. Katetri poistetaan ja pistokohta suljetaan sulkulaitteella tai käsin painamalla vähintään 10 minuuttia.

Tämän jälkeen sinut kuljetetaan Isotooppiosastolle, jossa maksasuonten sulun riittävyys varmistetaan gammakuvauksella. Kuvaukset Isotooppiosastolla kestävät yhteensä tunnin. Kuvauksissa olet selinmakuulla liikkumatta. Jos suonten sulku on riittävää, SIR -hoito voidaan tehdä.

SIR -hoidon antaminen

SIR -hoito annetaan 1-2 viikkoa esitutkimuksen jälkeen. SIR -hoidossa viedään radioaktiivinen lääke 90Y SIR-Spheres® katetrin avulla suoraan maksan kasvaimeen. Tämäkin toimenpide tehdään nivusvaltimon kautta samoin kuin verisuonikuvaus esitutkimuksessa. Toimenpiteen lopussa katetri poistetaan ja pistokohta suljetaan sulkulaitteella tai käsin painamalla vähintään 10 minuuttia. SIR -hoidon jälkeisen kuvauksen tarve Isotooppiosastolla harkitaan yksilökohtaisesti.

Toimenpiteen jälkeen huomioitavaa

Toimenpiteen jälkeen olet vuodelevossa vähintään kaksi tuntia. Vuodelevon pituus määritellään yksilöllisesti (siihen vaikuttaa esim. pistokohdan sulkutapa, vuototaipumus, verenpaine, lääkitys). Esitutkimuksen jälkeen vuodelepo on useimmiten Medisiinisessä päiväsairaalassa ja varsinaisen SIR-hoidon jälkeen Syöpä- ja veritautien osastolla.

Toimenpiteen jälkeen on hyvä juoda tavallista runsaammin, sillä se edistää varjoaineen poistumista elimistöstä.

Hoitotoimenpiteen sivuvaikutuksena saattaa esiintyä lämpöä, pahoinvointia, kipua tai tulehdusarvojen kohoamista. Näihin saat oireenmukaista hoitoa.

Toimenpiteestä aiheutuvat haittavaikutukset ovat harvinaisia, ja ne liittyvät yleensä pistokohdan vuoto-ongelmiin. Erittäin harvinaisia haittavaikutuksia ovat varjoaine- tai lääkeaineyliherkkyys sekä suonen vaurioituminen tai tukkeutuminen.

**SIR -hoidon saamisesta 24 tunnin ajan** WC- hygieniaan kiinnitetään erityistä huomiota. Myös miesten tulee virtsata istualtaan. WC- istuin huuhdellaan (kansi kiinni) välittömästi virtsaamisen jälkeen 2-3 kertaa ja kädet pestään hyvin. Vaihda vaatteet, jos niihin tulee eritetahroja (virtsa). Käsittele virtsalla likaantuneita vaatteita ja muita tekstiilejä suojakäsinein. Kotona ollessasi pese virtsalla likaantuneet vaatteet erillään muusta pyykistä. Muut eritteet eivät edellytä erityistoimia.

Vuodeosaston lääkäri arvioi sairausloman tarpeen ja kotiuttaa sinut voinnin mukaan.

Hoito kotona

Raskaiden taakkojen nostelua, raskasta liikuntaa ja saunomista tulee välttää viisi (5) vuorokautta. Ota yhteyttä omaan terveyskeskukseen, jos sinulla tulee myöhemmin toimenpiteeseen liittyviä ongelmia esim. pistokohdan verenvuotoa, kipua, turvotusta tai allergista ihottumaa.

SIR-hoitoa saaneen tulee välttää raskaaksi tulemista kaksi kuukautta annetun hoidon jälkeen.

Radioaktiivista lääkettä siirtyy äidinmaitoon. Esitutkimuksessa imettävien äitien tulee pitää imetyksessä 12 tunnin tauko radioaktiivisen lääkkeen saamisen jälkeen. SIR- hoidon jälkeen imetyksessä tulee pitää kahden viikon tauko. Taukojen aikana tyhjennetty maito kaadetaan viemäriin.

Yhteystiedot

SIRT -esitutkimuksen ja SIR -hoidon eri vaiheet tehdään useammassa Oulun yliopistollisen sairaalan yksikössä (Magneettiosasto, Keskusröntgen ja Isotooppiosasto).

Tiedustelut arkisin p. (08) 315 3290 tai 040 134 4315 klo 8-15.

Esivalmisteluihin, lääkityksiin tai vuodeosastolla oloon liittyvissä asioissa ota yhteyttä toimenpideajan antaneeseen yksikköön (**poliklinikka tai vuodeosasto**). Puhelinnumero on ajanvarauskirjeessä.